Danko, Andrej, predseda NR SR (2020-01-21):
Pán poslanec, smrť je vážna téma, ale aj napriek tomu vás poprosím, aby ste dali návrh aj v písomnej podobe. Tým pádom konštatujem, že bolo podaných, vrátane pána poslanca Matoviča, trinásť poslaneckých návrhov. Počas hlasovania možno vznikne situácia, že bude bezpredmetné hlasovať o určitých návrhoch. Takže pristúpime k hlasovaniam. Prvé hlasovanie, vážené panie poslankyne a vážení páni poslanci, skôr než uvediem, by som chcel povedať možno informáciu, ktorú nemáte. Každý z vás si má možnosť vyzdvihnúť identifikáciu a poslanecký odznak u kancelára Národnej rady Slovenskej republiky. Verím, že oceníte túto identifikáciu. A teraz pristúpim k tomu hlasovaniu, tak ako ste to navrhli. Ale chcel by som naozaj vyzvať tým, že je to posledná schôdza Národnej rady, na konci ktorej zaznie aj hymna Slovenskej republiky, aby sme si zachovali česť a dôstojnosť. Prvé hlasovanie by bolo o návrhu klubu poslancov Slovenskej národnej strany, SMER – SD a MOST – HÍD, ktorí navrhujú, aby v mene týchto troch klubov boli vypustené body 2 až 66 z návrhu programu 57. schôdze, aby sa rokovalo len o vrátenom zákone pani prezidentky Slovenskej republiky s tým, že o bode 1, tlač 1832, sa bude hlasovať ihneď po jeho prerokovaní. Prosím, páni poslanci a pani poslankyne, prezentujme sa a hlasujme. (Hlasovanie.) Vážené panie poslankyne, vážení páni poslanci, je tu 139 poslancov, za bolo 73, proti 65, zdržal sa 1. Konštatujem, že sme uvedený návrh schválili a teda na základe uvedeného budem pri jednotlivom, pri jednotlivých procedurálnych návrhoch posudzovať to, že či má význam alebo možnosť byť o predmetných návrhoch hlasované. Teda zaradíme návrh pani poslankyne Remišovej ako prvý, ktorá žiada vládnu koalíciu, aby v rámci tejto schôdze zverejnila všetky dokumenty týkajúce sa elektronického mýta. Tak ako uvádza ďalej v odôvodnení pani poslankyňa, verím, že je to zrejmé, ako ste uviedla svoj návrh. Prosím, prezentujme sa a hlasujme. (Hlasovanie.) Prítomných 137 poslancov, za 66, proti 7, zdržalo sa 60, nehlasovali 4. Konštatujem, že sme procedurálny návrh pani poslankyne neschválili. Pristúpime k druhému procedurálnemu návrhu pani poslankyne Remišovej, ktorá navrhovala stiahnuť bod 3 z návrhu na vymenovanie viceguvernéra. Vzhľadom na to, že bol schválený program, teda že bol schválený návrh č. 1, je nemožné o tom hlasovať. Ale napriek tomu, že je to poslankyňa Remišová, ona o (reakcia z pléna), ale ja viem, ale ona aj tak vznesie námietku. Teda namietate to, čo nie je možné namietať, pani poslankyňa? (Reakcia z pléna.) Alebo ste zmierená s tým, že vôbec nie je o tom možné? Ste zmierená. Áno, som rád, že ste sa zmierila. Všetko dobré vám prajem. (Smiech a ruch v sále.) Pán Janckulík, poprosím vás, navrhuje (reakcia z pléna), ale ja mám úctu k pani poslankyni. A naozaj, pán Poliačik, k vám nemám úctu, ale k pani poslankyni mám. (Reakcie z pléna.) Poprosím, aby ste na mňa nevykrikoval, pán poslanec, choďte si kričať do prezidentského paláca pani prezidentke. (Potlesk.) Nie, k pani prezidentke nemám dôstojnosť. Takže poprosíme, pán poslanec Janckulík (ruch a pokriky v sále), nech sa páči. Áno, áno, áno, áno. Ešte raz, ešte raz! (Krik v sále.) Budem si ctiť prezidentský palác, keď bude nezávislý, apolitický a nebude slúžiť feťákom, ako ste vy. Nech sa páči, pán Janckulík, nech sa páči. (Reakcie z pléna, krik a ruch v sále.) Pán poslanec Janckulík navrhol zaradiť do programu schôdze nový bod programu, v rámci ktorého by predseda Najvyššieho kontrolného úradu predniesol v pléne Národnej rady záverečnú správu NKÚ – elektronický výber mýta. Pán poslanec, prosím, prezentujme sa a hlasujeme. (Hlasovanie.) Prítomných 138 poslancov, za 69, proti 4, zdržalo sa 64, nehlasoval 1. Konštatujem, pán poslanec Janckulík, že sme váš návrh neschválili. Pán poslanec Sopko navrhol zaradiť nový bod programu, a to je, aby vláda predložila správu o vyhlásení mimoriadnej situácie v Košickom, v Prešovskom kraji. Poprosím, prezentujme sa a hlasujeme, vážení páni poslanci. (Hlasovanie.) Prítomných 141 poslancov, za 67, proti 1, zdržalo sa 69, nehlasovali 4. Konštatujem, že sme návrh neschválili. Pristúpime k ďalšiemu hlasovaniu pána poslanca Matoviča. V prípade, ak Národná rada Slovenskej republiky schváli vypustenie, väčšinu prerokovaného, väčšinu prerokovaných bodov, čo sa stalo, aby sme prijali uznesenie, aby sme vyzvali hlasujúcich poslancov, aby sa vzdali svojich platov za mesiac január a február. Takže, poprosím, vážení páni poslanci, aby ste hlasovali o tom návrhu pána poslanca. Nech sa páči, prezentujme sa, hlasujeme. (Hlasovanie.) Prítomných 132 poslancov, za 48, proti 10, zdržalo sa 66, nehlasovali 8. Konštatujem, že sme návrh pána poslanca Matoviča neschválili. Pristúpime k návrhu pani poslankyne Verešovej. Pani poslankyňa Verešová navrhla, aby stiahla z programu schôdze bod číslo 55. Keďže sa schválilo uznesenie číslo jedna, v ktorom bolo navrhnuté, aby došlo k zmene a k stiahnutiu tých bodov, verím, že, pani poslankyňa, považujete tento návrh za irelevantný. Áno, súhlasíte, aby sme nehlasovali, aby som vám neublížil. Takže pán poslanec Budaj. Pán poslanec Budaj navrhuje, aby informácia generálneho prokurátora o situácii za generálneho prokurátora po škandalóznom zadržaní a späťvzatí prepustenia pána Trnku, aby sme teda hlasovali o... Správe? Máte na (reakcia prísediaceho podpredsedu: „Chce informáciu zaradiť.“ ), chcete informáciu od pána generálneho prokurátora? Dobre. Takže opravíme, dopíšeme, pán poslanec, že teda pán poslanec Budaj navrhuje, aby pán generálny prokurátor nám poskytol správu o tom, prečo bol pán Dobroslav Trnka prepustený. Prezentujme sa a hlasujeme. Teba zobereme na krv, odber krvi, dobre? (Hlasovanie.) Prítomných 138 poslancov, za 64, proti 5, zdržalo sa 62, nehlasovali 7. Konštatujem, že sme návrh neschválili. Pristúpime, poprosím kľud, vážené panie poslankyne a páni poslanci, k hlasovaniu o návrhu pána poslanca Miroslava Ivana, ktorý navrhol, aby bol do programu 57. schôdze Národnej rady Slovenskej republiky zaradený nový bod, a to návrh uznesenia v znení: Národná rada Slovenskej republiky žiada vládu Slovenskej republiky, aby ešte na túto schôdzu predložila v skrátenom legislatívnom konaní novelu zákona 361/2014 o motorových vozidlách. Nech sa páči, pani poslankyne a páni poslanci, prezentujme sa a hlasujeme. (Hlasovanie.) Panie poslankyne, páni poslanci, 141 poslancov prítomných, za 64, proti 1, zdržalo sa 75, nehlasoval 1. Konštatujem, že sme návrh pána poslanca neschválili. Pristúpime k návrhu pána poslanca Beblavého, ktorý navrhol, aby bol zaradený nový bod, a to je informácia, v ktorej členovia z poslaneckých klubov SMER, SNS, MOST, ktorí navrhli vyradenie lex Haščák z rokovania, aby vysvetlili túto skutočnosť. Verím (reakcia z pléna), dobre, pán poslanec, poprosím vás, poprosím vás o slušnosť (smiech v sále) a poprosím vás, pán poslanec Beblavý, aby ste povedal, že ste stotožnený s tým, ako som to prečítal a pristúpime k hlasovaniu o tom, kto je za a proti. Prosím, prezentujme sa a hlasujeme. (Hlasovanie.) Prítomných 122 poslancov, za 51, proti 5, zdržalo sa 56, nehlasovali 10. A som šťastný, že je koniec volebného obdobia a že tohto šialenca už nemusím ďalej vidieť. (Potlesk.) Návrh sme neschválili. Pristúpime k ďalšiemu hlasovaniu pani poslankyne Anny Zemanovej a poprosím pána poslanca Matoviča, aby sa vrátil na svoje miesto. Ja chápem, že potrebuje popularitu, že si to užíva. Poprosím, aby ste išiel na svoje miesto. Môžem vás poprosiť? Pán poslanec, pán poslanec, nie (reakcie z pléna), pán poslanec, nie. Takto. Pán poslanec, navrhol ste, aby sme si schválili to, že nebudeme poberať plat. Vy ste rok nechodil do práce, napriek tomu ste plat bral. (Reakcia z pléna.) Pán poslanec, poprosím vás (potlesk, reakcia poslanca Matoviča), nie. Pán poslanec, pri všetkej úcte k vám a ku každému z týchto poslancov, toto, čo ste napísal, je neskutočná drzosť. (Reakcia poslanca Matoviča: „Choď fúkať.“ ) Poprosím vás, aby ste si sadol tam, aby ste si sadol tam na svoje miesto, aby ste takéto veci nerobil, dobre? Ešte raz, ešte raz. Pán poslanec, poprosím vás, sadnite si na miesto. Napriek tomu, že potrebujete popularitu a zdvihnutie percent, že z vás ide zloba a nenávisť štyri roky, ja sa z vás nezložím. Sadnite si na svoje miesto. (Reakcia poslanca Matoviča.) Ešte raz vás poprosím, nemám žiaden problém. (Reakcia z pléna.) Ja vás poprosím, dobre? (Šum a pokriky v sále. Potlesk.) Ja takého človeka ako vy dám do vrecka hocikedy. Sadnite si na miesto a buďte ticho. Nech sa páči, pokračujeme. Pristúpime k hlasovaniu o návrhu č. 11 pani poslankyne Zemanovej, aby Národná rada vyradila, vy si niekedy mýlite moju dobrosť s hlúposťou. (Smiech v sále.) A na tom sa, na tom sa, moju dobrotu s hlúposťou, ale verte, že, a veľmi dobre viete, že som iný človek, ako mi prezentujete v sociálnych médiách. Takže pokračujeme. Pani poslan..., a mám vás plné zuby všetkých. (Smiech v sále.) Plné zuby. Nie, nesmejte sa. Nesmejte sa, pán poslanec. To, čo ste nám robili roky, že ste nám tu nadávali, urážali nás a že ste iné prezentovali médiám, a že iné robíte v médiách, je nedôstojné. Vy ste rok nechodil do práce, napriek tomu ste si bral peniaze od Národnej rady. Takže ich, prosím, vy vráťte Národnej rade. (Reakcie z pléna.) A ešte raz, a vy, prosím, poďte so mnou na odber krvi, aby sme vedeli, či fetujete alebo nie. Takže pokračujeme. Pani poslankyňa Zemanová, a už si nebudem dávať servítky, lebo vás mám plné zuby všetkých. Pani poslankyňa Zemanová, dôstojne som si robil túto prácu štyri roky a vás poprosím o kľud v tejto sále. Ale (reakcie z pléna) ešte raz, a vás poprosím o kľud, lebo potom sa bude smiať tento Kotleba, ktorého, sa potom čudujete, že mu rastú percentá. (Smiech v sále.) Dobre? Pani... Aj toho mám dosť. Pani poslankyňa Zemanová navrhuje, aby Národná rada Slovenskej republiky vyradila z rokovania č. 57 Národnej rady body 2, 3, 5, 6, 7. Keďže bolo schválené uznesenie, je bezpredmetné o tomto návrhu hlasovať. Pán poslanec Poliačik – poprosím o kľud v sále – navrhol zachovať v programe bod č. 6. Pán poslanec Poliačik, uznáte, že nie je možné hlasovať o vašom návrhu, keďže bolo schválené, že body č. 2 a ďalšie išli preč. (Reakcia z pléna.) Nie. A pán poslanec, súhlasíte, áno? Ale procedurálne nie je možné hlasovať o vašom návrhu. Je tak? Nech sa páči. A posledný návrh, trinásty, pán poslanec Matovič, naša to hviezda, navrhuje zaradiť nový bod do programu tejto schôdze Národnej rady s názvom: ospravedlnenie občanom Slovenskej republiky za úplné, zbytočné úmrtie 60-tisíc ľudí. S odôvodnením, ako to ďalej uviedol pán poslanec. Takže poprosím vás, prezentujem sa a hlasujeme. (Hlasovanie.) Prítomných 124 poslancov, za 41, proti 24, zdržalo sa 49, nehlasovali 10. Konštatujem, že sme predmetný návrh neschválili. Prosím, prezentujme sa a hlasujeme o programe Národnej rady Slovenskej republiky tak, ako bol upravený s jednotlivými procedurálnymi návrhmi. Ja to len zhrniem. Mali by sme rokovať len o prvom bode, ktorý vrátila pani prezidentka Slovenskej republiky. Prosím, prezentujme sa a hlasujme. (Hlasovanie.) Prítomných 131 poslancov, za 72, proti 54, zdržal sa 1, nehlasovali 4. Vážené panie poslankyne, vážení páni poslanci, konštatujem, že sme schválili tento bod program u tejto schôdze Národnej rady Slovenskej republiky, ktorý bude spočívať len v prerokovaní bodu, ktorý vrátila pani prezidentka Slovenskej republiky. Následne po prerokovaní tohto bodu vás poprosím, jednak pristúpime k hlasovaniu, ale chcel by som vás poprosiť, súčasne zaznie hymna Slovenskej republiky, tak ako káže rokovací poriadok, a ja verím, že, a teraz v dobrom, vážený pán poslanec Matovič, Poliačik, bez ohľadu na to, či sme opozícia alebo koalícia, každý ctíme hymnu Slovenskej republiky a ja verím, že tu budeme v plnej účasti a ako posledný bod dáme úctu Slovenskej republike, pretože tí ľudia, ktorí nás sledujú, si to zaslúžia. Súčasne na záver ja vám ďakujem, že sme tieto body prerokovali. Súčasne teda po schválení bodu by som si dovolil povedať skôr, než dáme, skôr než pristúpime k prerokovaniu, keďže konštatujem, že sme program 57. schôdze schválili, mám tu ešte procedurálne návrhy pána poslanca Kotlebu. Nech sa páči, pán poslanec Kotleba.